Székesfehérvári Evangélikus Egyházközség
Húsvét utáni 5. vasárnap, 2020. május 17.
Köszöntés: Ezek a vasárnapok arról szólnak, hogy miként él Húsvét után, Jézus feltámadását ismerve a gyülekezet. Örvendezve, énekelve, imádkozva – hirdetik ezek a vasárnapok. Nem csupán ezen a hat vasárnapon, hanem egész évben, földi pályafutásunk egész hosszában ez áthat bennünket Krisztus feltámadásának tapasztalata. Jó ezt újra és újra végiggondolnunk!
Ének: 72:1-3,9.		
Az Atya, Fiú, Szentlélek nevében! Ámen. 
Bevezető zsoltár (Introitus)
Örömmel mondjátok és hirdessétek: az Úr megváltotta népét! Ézs 48,20
Dicsőítsétek, és mondjátok neki: félelmetesek tetteid!
Halljátok mindnyájan, ti istenfélők, hadd mondjam el, mit tett velem!
Hozzá kiáltottam, és ő meghallgatott, meghallgatta imádságomat.
Az Úr nem tagadta meg kérésemet, kegyelmét nem vonta meg tőlem. Zsolt 66,2.3.16.17a.19.20
Dicsőség az Atyának és a Fiúnak és a Szentléleknek, miképpen volt kezdetben, most és mindenkor, és mindörökkön-örökké. Ámen.
Örömmel mondjátok és hirdessétek: az Úr megváltotta népét! Ézs 48,20
Krisztus imádása (Kyrie)
Úr Jézus Krisztus, aki nem veted meg néped könyörgését, Uram, irgalmazz!
Úr Jézus Krisztus, aki az Atyánál közbenjársz értünk, Krisztus, kegyelmezz!
Úr Jézus Krisztus, aki megadod mindazt, amit nevedben kérünk, Uram, irgalmazz! 
Dicsőítés (Gloria in excelsis)
Dicsőség a magasságban Istennek, és a földön békesség, és az emberekhez jóakarat!
A nap imádsága (Kollekta)
Imádkozzunk! Mindenható Isten, aki jóságos vagy, és abban telik kedved, hogy teljesíted gyermekeid kérését! Kérünk, ne fordulj el tőlünk, hanem taníts úgy imádkozni, hogy meghallgathass minket az Úr Jézus Krisztus által, aki veled és a Szentlélekkel Isten, él és uralkodik mindörökkön-örökké. Ámen.
A nap igéi: Húsvét utáni 5. vasárnapnak ószövetségi igéjét megírva találjuk Mózes 2. könyvének 32. fejezetében a 7. verstől:
Ekkor így beszélt Mózeshez az ÚR: Menj, eredj le, mert megromlott a néped, amelyet fölhoztál Egyiptomból. Hamar letértek arról az útról, amelyet megparancsoltam nekik. Borjúszobrot készítettek maguknak, az előtt borulnak le, annak áldoznak, és ezt mondják: Ez a te istened, Izráel, aki fölhozott téged Egyiptomból. Majd ezt mondta Mózesnek az ÚR: Látom, hogy ez a nép keménynyakú nép. Most azért hagyd, hogy fellángoljon ellenük haragom, és végezzek velük! Téged azonban nagy néppé teszlek.
Mózes azonban így esedezett Istenéhez, az ÚRhoz: Miért lángolt fel a haragod, URam, a te néped ellen, amelyet nagy erővel és hatalmas kézzel hoztál ki Egyiptomból? Ne mondhassák az egyiptomiak: Vesztükre vitte ki őket az Isten, megölte őket a hegyek között, és eltörölte őket a föld színéről. Fékezd meg izzó haragodat, szánd meg népedet, és ne hozd rá ezt a bajt! Emlékezz szolgáidra, Ábrahámra, Izsákra és Izráelre, akiknek önmagadra esküdtél, amikor megígérted: Úgy megsokasítom utódaitokat, hogy annyian lesznek, mint égen a csillag, és az az egész föld, amelyről azt mondtam, hogy utódaitoknak adom, örökké az ő birtokukban lesz. Ekkor szánalomra indult az ÚR, és nem hozta rá népére azt a bajt, amelyről beszélt. 
Áldjuk az Urat, mert irgalmas, és beszéde megmarad örökké!
Húsvét utáni 5. vasárnapjának újszövetségi olvasmánya az Jakab 1. fejezetéből való a 7. verstől kezdve:
Legyetek az igének cselekvői, ne csupán hallgatói, hogy be ne csapjátok magatokat. Mert ha valaki csak hallgatója az igének, de nem cselekszi, olyan, mint az az ember, aki a tükörben nézi meg az arcát. Megnézi ugyan magát, de elmegy, és nyomban el is felejti, hogy milyen volt. De aki a szabadság tökéletes törvényébe tekint bele, és megmarad mellette, úgyhogy nem feledékeny hallgatója, hanem tevékeny megvalósítója: azt boldoggá teszi cselekedete. Ha valaki azt hiszi, hogy kegyes, de nem fékezi meg a nyelvét, hanem még önmagát is becsapja, annak a kegyessége hiábavaló. Tiszta és szeplőtlen kegyesség az Isten és Atya előtt ez: meglátogatni az árvákat és az özvegyeket nyomorúságukban, és tisztán megőrizni az embernek önmagát a világtól. 
Urunk, szentelj meg minket igéddel! A Te igéd igazság.
Az ünnep evangéliuma János evangéliumának 16 fejezetéből a 23. verstől: 
Jézus mondja: Bizony, bizony, mondom nektek, hogy amit csak kértek az Atyától az én nevemben, megadja nektek. Eddig nem kértetek semmit az én nevemben: kérjetek és megkapjátok, hogy örömötök teljes legyen. Ezeket példázatokban mondom nektek, de eljön az óra, amikor többé nem példázatokban szólok hozzátok, hanem nyíltan beszélek nektek az Atyáról. Azon a napon az én nevemben kértek, és nem mondom nektek, hogy én kérem majd az Atyát értetek, mert maga az Atya szeret titeket, mivel ti szerettek engem, és hiszitek, hogy én az Istentől jöttem.
Ezek az evangélium igéi. Áldunk Téged, Krisztusunk!

Kedves Testvéreim!

Kegyelem nékünk és békesség Istentől, a mi Atyánktól, és az Úr Jézus Krisztustól! Ámen. 
Az igehirdetés alapigéje a Timóteusnak írt 1. levél 2. fejezetének első 4. verse: Arra kérlek mindenekelőtt, hogy tartsatok könyörgéseket, imádságokat, esedezéseket és hálaadásokat minden emberért, a királyokért és minden feljebbvalóért, hogy nyugodt és csendes életet élhessünk teljes istenfélelemben és tisztességben. Ez jó és kedves a mi üdvözítő Istenünk színe előtt, aki azt akarja, hogy minden ember üdvözüljön, és eljusson az igazság megismerésére. 
Kedves Testvéreim!
Húsvéti tapasztalattal
Beszélgettünk a konfirmandusokkal az elmúlt hét folyamán zoomon. A teremtés volt a téma – és ezzel kapcsolatban az evolúció kérdése vetődött fel. Nem akarjuk egymással szembeállítani a kettőt. Azt fedeztük fel, hogy az ember saját gondolkodásában, személyiségének alakulásában, hitében, kapcsolataiban újra és újra találkozik a fejlődéssel. Az élő hit, a valós kapcsolatok, személyiségünk fejlődik. Nem magától fejlődik, hanem attól, ahogy a velünk történt dolgokat átéljük. Nemcsak megesik velünk ez vagy az, hanem tapasztaljunk valamit. 
Jézus halála és feltámadása is ilyen esemény. Nemcsak történt. Hanem átéljük. Megtapasztaljuk. Következményei vannak önmagunkra nézve. Pál apostol arra döbbent rá, hogy ha őt, aki üldözte Krisztus egyházát, a feltámadott Jézus nem kárhoztatja, nem pokolra küldi, hanem szolgálatba állítja, akkor Istennek az az akarata, hogy minden ember üdvözüljön. Akkor nincsen határa Isten mentő szeretetének. 
Öt hete múlt húsvét. A sokadik húsvét, amit átéltél, Testvérem! Isten irgalmára kérlek, ne múljék el ez az ünnep anélkül, hogy végig ne gondolnád: mit jelent számodra Jézus halála és feltámadása! Isten irgalmára kérlek, hogy ha vannak kérdéseid – akkor húsvét fényébe helyezd azokat! Ha vannak ellenségeid, ellenszenves alakok, rossz emlékek emberekről, családtagokról – akkor Jézus halálának és feltámadásának nagyítója alatt vizsgáld azokat! Isten irgalmára kérlek, hogy ha keresed a helyedet a világban, hivatásodat, jövődet, akkor húsvéti megvilágításban figyeld önmagadat, dolgaidat! Ne múljék el ez az ünnepi idő anélkül, hogy végig ne gondolnád, mit is jelent Jézus halála és feltámadása! Mert az új élet, amit bennünk kezdett a Szentlélek, amikor hitre hívott, növekedő élet. Az az öröm, amelyre meghívott, nem olyan, mint ez a járvány, hogy egyszer tetőzött, s aztán hanyatlani kezd, s lassan visszahanyatlunk a régibe, hanem a Szentlélektől kapott húsvéti öröm egyre növekedő öröm. 
Ennek a növekvésnek egyik vonása, amit Pál apostol megfogalmazott: Isten azt akarja, hogy minden ember üdvözüljön! Amikor azt kérjük: legyen meg a Te akaratod, akkor arra is kérjük őt, hogy mibennünk is teljesüljön akarata, hogy rajtunk keresztül is teljesüljön akarata. Ezért imádkozunk minden emberért. Az imádság Isten népének papi szolgálata. Nem abban mutatkozik meg az egyetemes papság, hogy bárki felállhat a szószékre, hogy bárki hirdetheti a kegyelem igéjét. Hanem abban áll a papi szolgálat, hogy imádkozunk, közbenjárunk, könyörgünk minden emberért. Barátért és ellenségért, szimpatikusért és ellenszenvesért. Mellénk rendeltekért, és felettünk állókért. Ezért hordozzuk imádságban a világ és népünk vezetőit. Nem azért, mert egyetértünk velük, vagy azonosulnánk gondolataikkal. Ne feledjük, hogy amikor minden valószínűség szerint Pál apostol ezt a levelet írta, Néró volt a császár. Mégis azt mondja Pál: Tartsatok könyörgéseket a királyokért. Megtérésükért is könyörgünk, s azért is, hogy nyugodt és csendes életet éljünk, hogy teret engedjenek az evangélium hirdetésének. Hogy ne gondolják: ők adják az üdvöt, ők lennének a megmentők, hanem egyedül Isten ment meg az evangélium által.
Tartsatok könyörgéseket – mondja Pál apostol Jézus feltámadásából levont tapasztalattal. Az Istentiszteletünk egyik célja ez. Azért jövünk össze, hogy együtt imádkozzunk. Hogy egybehangzó kérésünk Isten elé jusson. Mert lehet egyedül is imádkozni – és örülök, mert ez az idő sokakat vezetett az imádságos élet rendszerességére. De fontos közösen imádkoznunk, könyörgéseket, hálaadásokat, esedezéseket tartanunk. Istentiszteletre egybe gyűlnünk. Most így – testben távol – s reméljük, hamarosan: együtt ünnepelve, hogy Isten akaratának beteljesedését kérjük, s azért hálát adjunk – hogy minden ember üdvözüljön, s eljusson az igazság megismerésére. Ámen. 
Valljuk meg hitünket, mondjuk el az Apostoli Hitvallást!
Hiszek egy Istenben, mindenható Atyában, mennynek és földnek teremtőjében. És Jézus Krisztusban, az Ő egyszülött Fiában, a mi Urunkban, aki fogantatott Szentlélektől, született Szűz Máriától, szenvedett Poncius Pilátus alatt, megfeszítették, meghalt és eltemették. Alászállt a poklokra, harmadnapon feltámadt a halottak közül, fölment a mennybe, ott ül a mindenható Atya Isten jobbján, onnan jön el ítélni élőket és holtakat. Hiszek Szentlélekben. Hiszem az egyetemes anyaszentegyházat, a szentek közösségét, a bűnök bocsánatát, a test feltámadását és az örök életet. Ámen. 
Hirdetés: Eltemettük Kovács József testvérünket, aki 86 éves korában hunyt el. 
          Kedd 18 óra – bibliaiskola – az istentiszteleti éneklésről dr. Bence Gábor, a kántorképző Intézet igazgatója tart előadást.
          Csütörtök – mennybemenetel ünnepe, 10,30 h- kor tartunk istentiszteletet. 
          Figyeljék hétközi hirdetéseinket alkalmaink tovább folyásáról.
Imádkozzunk!
Lelkész: Szerető mennyei Atyánk! Te számtalan ajándékkal halmoztál el minket anélkül, hogy kértük volna. Ez arra bátorít, hogy kéréseinkkel bizalommal forduljunk hozzád.
1. olvasó: Atyánk, nyisd meg szívünket szereteted előtt, hogy mi is feltétel nélkül szeressünk téged, és örömmel teljesítsük akaratodat. Segíts, hogy mindenkor szeretettel forduljunk embertársaink felé, és ezt ne csak szavakkal, hanem tetteinkkel is igazoljuk. Jézus Krisztusért kérünk, Gyülekezet: Urunk, hallgass meg minket!
2. olvasó: Atyánk, kérünk, hogy mindenkinek jusson szeretet: az egyedül lévők mellé adj társakat, akik könnyíthetik a magány érzését; a házaspárok hűségét és a családok egységét erősítsd most is, amikor a hosszú együttlét is lehet nehéz! Aki azt akarod, hogy minden ember üdvözüljön, az evangélium tiszta beszédével, az irgalmasság cselekedeteivel erősítsd meg híveidet ebben a világban!  Jézus Krisztusért kérünk, Gyülekezet: Urunk, hallgass meg minket!
1. olvasó: Atyánk, fordítsd szeretetedet különösképpen azok felé, akiknek szívét a reménytelenség és kétségbeesés terheli. Adj nekik segítőket, akik mellettük állnak mindenkor. Segítsd azokat, akik elfáradtak a rájuk szabott feladatok súlya alatt. Mutasd meg nekik, hogy Te mindig mellettünk állsz, és senkit nem hagysz egyedül. Vezetőinket vezesd Szentlelkeddel, hogy nyugodt és békés életet élhessünk, és igéd hirdetése előtt ne legyen akadály. Jézus Krisztusért kérünk,
Gyülekezet: Urunk, hallgass meg minket!
2. olvasó: Atyánk, szereteted adjon erőt, hogy őszinte szívvel imádkozzunk, és a bezártság a Veled való beszélgetés igazi szabadságával ajándékozzon meg bennünket. Adj tiszta szívet, hogy jóval győzzük le a gonoszt, és ebből ismerje fel a világ, hogy gyermekeid vagyunk. Jézus Krisztusért kérünk, Gyülekezet: Urunk, hallgass meg minket!
Lelkész: Hallgass meg minket, Urunk, és őrizz meg minden gonosztól, hogy a hitben mindvégig kitartsunk, és a szeretet meg ne hidegüljön bennünk, míg el nem jön a te országod, ahol a te szereteted tölt be és éltet mindeneket, a mi Urunk, Jézus Krisztus által.
Gyülekezet: Ámen.
Miatyánk
Áldás
Ének: 322.1-3, 6 Mindenek meghallják